**TÁJÉKOZTATÓ**

**a 2016. október 27-i képviselőtestületi ülésen elhangzott**

**interpellációkra tett intézkedésekről**

**Czvitkovics Gyula képviselő-testületi tag**

* elmondja, hogy a Tavasz utca 10. szám előtt található egy részben kihalt fa, kéri annak kivágását. A családi házas területeken a fák túlnőtték a villanyvezetéket, ez gondot okozhat, rendezni kellene az E.ON-nal.

*A fakivágás eljárását elindítottuk. Ismereteink szerint az E.on megbízásából a Villkász Kft még idén december hónapban megkezdi az E.onos vezetékek biztonsági övezetein belül a gallyazásokat.*

**Geosics László képviselő-testületi tag**

* elmondja, hogy a Hunyadi úti buszmegálló a város Fő terére került, de a rendőrség oldalán két pad, az iskola oldalán pedig egy rozsdás szeméttároló ott maradt, kéri ezek eltávolítását.

*Bebes István elmondja, hogy a másik oldal továbbra is megállóként funkcionál, így jelenleg azon az oldalon a tárolót még célszerű megtartani, a nyugati oldalon a padokat és a tárolót leszereljük.*

**Bán Miklós képviselő-testületi tag**

* megköszöni a szeméttároló ötletes elkészítését. Amennyiben bármelyik képviselőnek szüksége lenne a parkolóőr elhelyezésére, úgy az igényfelmérő lapot el tudja küldeni, így felmérhető lenne a város többi részén lévő igény.
* elmondja, hogy többször interpellált a Somogyi utca kereszteződésével kapcsolatban. A múlt héten négyes karambol volt, pontosan amiatt, hogy a Somogyi Béla utcából kihajtó autó a MOL-nál lévő lapos tuják miatt nem látta a Rákóczi úton érkező autót. Nekiment a határőr autónak, azt átdobta, neki egy másik autónak, annak pedig egy másik ment neki. Nincs ellene a zöld övezetnek, de közlekedésileg valamit kell tenni, hogy a Somogyi Béla utcából való kihajtás biztonságos legyen. Alacsonyan fekvő autót 30-40 méterről lehet észrevenni.

*Bebes István polgármester helyben megválaszolta a kérdést. A MOL felé újabb felszólítást kezdeményezünk a növényzet karbantartására.*

**Auer Miklós képviselő-testületi tag**

* köszöni a Deák Ferenc utcai parkoló javítását. Igaz, van, hogy kilenc autó helyén hat is elfér. Kérné, hogy fessék fel az útburkolati jeleket, így megoldódik ez a probléma is.

*Városgondnokság a 2017. évi költségvetésében tervezi, még a kora tavasz időszakban a parkolók felfestését, tekintve, hogy a jelenlegi hőmérsékletekben nem célszerű a festési munkálatokat elvégezni.*

* ugyanez a kérés a Rákóczi utca déli oldalán, nyugati irányba

*Városgondnokság felülvizsgálja a kérést, legkorábban 2017 tavaszán tudja teljesíteni.*

* megköszöni a Bartók lakótelepen elvégzett gyors és szakszerű javítást, és a Szabadság téren elhelyezett buszmegállókat,
* a forgalomirányító fényjelző készülékek felülvizsgálatát kéri, hiszen nincs zöldhullám, amíg a két rendszer külön működik, valamint a Kossuth Lajos utca Rákóczi úti kereszteződés, van, hogy három lámpaváltás után lehet csak áthaladni, vagy a Rákóczi út és a Munkácsy Mihály utca kereszteződésnél, a Rákóczi úton érkező négy másodperccel előbb kap zöldet, mint a kerékpárúton érkező, két kocsi is elhalad, a harmadik meg nekimegy a kerékpárosnak.

*A korábbi interpellációk kéréseinek eleget téve megvizsgáltattuk, hogy a gyalogosok szempontjából hogyan lehet javítani azon helyzeten, hogy a gyalogosoknak túl sokat kell várakoznia a Rákóczi úton való átjutásra. Jelenleg ez most jól működik. Ennek az a hátránya, hogy nincs folyamatos zöldhullám. Újra egyeztetést kezdeményezünk a forgalomirányítókkal, a helyzet optimalizálására.*

* nincs közvilágítás a Rákóczi út Hunyadi utca kereszteződésnél, a Koronánál, valamint a Zrínyi utca északi végén, a keleti oldalon

*A közvilágítás karbantartásigényét bejelentettük E.on felé, nov. 11.-én meg is kezdték a munkát.*

* a Pásztory ház utolsó lakója elhalálozott, ha jól tudja, abban a házban az önkormányzatnak érdekeltsége van. Ebből kiindulva kérte a Németh Mária házával kapcsolatos interpellációra kapott válasz szavaztatását, mert véleménye szerint a 8/2004. (III.1.) rendeletet, a helyi építészeti örökség védelméről szóló rendelet alapján kellett volna a választ megkapnia. Nem lett volna szabad azt a házat lerombolni. Például Kemenesalján van egy omladozó épület, ahol Petőfi egy nyarat eltöltött, ezt a házat sem bontották el, rajta van a márványtábla is. Így a Németh Mária házra is kéri visszahelyezni a márványtáblát.

*Képviselő úrral e tárgyban személyes egyeztetés történt, az ott elhangzottak alapján a helyi építészeti örökség védelméről szóló rendeletet felülvizsgáljuk.*

**Tompa László képviselő-testületi tag**

* kéri a központi buszállomásnál, hogy ahol a buszok kihajtanak, nem árok hanem egy vízülepítő van elhelyezve, ami az idők során megtelt – annak idején azt az ígéretet tették, hogy a vízülepítő kavicsát időnként cserélik – kéri annak cseréjét

*A közműnyilvántartás szerint a Vasútmellék u. 1. és a malom előtt van víznyelő hivatalosan. A Vasútmellék u. 3, 5, előtt nincs, azt az ott lakó építette ki, vélhetően ez egy olyan víznyelő, amit nem kötöttek be sehová, csak szikkaszt. A víznyelő vélhetően az állami tulajdonú 670 hrsz. közúton helyezkedik el. Városgondnokság megvizsgálja, szükség esetén kitisztítja november 30-ig.*

* a Somogyi utcában földgyalulást hajtottak végre, aminek az volt a célja, hogy az útról a víz az árkok irányába tudjon folyni. Több ott lakó jelezte, hogy ez a földgyalulás nagy huplikat hagyott maga után, kéri, hogy ezt a munkát ellenőrizzék le.

*Bebes István polgármester helyben megválaszolta a kérdést, kéri a bizottságot, hogy gondolja végig a közlekedés szabályozását. Városgondnokság a javításokat garanciában elvégezteti.*

* Jegyző asszonyt kéri interpellálni arról, hogy Molnár Dánielnek munkaköri kötelessége-e az, hogy munkaidőben civil szervezeteket vagy magánszemélyeket provokáljon, belső vizsgálat indítását kéri azzal kapcsolatban, hogy a sajtóreferens munkaidőben miért facebook-ozik, illetve ad ki közleményeket a Fidelitas nevében.

A választ szóban adja meg a Testületi ülésen a Jegyző.

**Szabó Ferenc képviselő-testületi tag**

* elmondja, a közlekedésbiztonsági bizottság ülésén a rendőrség részéről is felmerült az, hogy a városban több helyen van olyan sövény, amely a biztonságot közlekedést akadályozza. Az egész városban megvizsgálásra kerülnek a sövények.

*Bebes István polgármester azt kéri, hogy mindent zöldet ne irtsanak ki, csak amit feltétlenül szükséges.*

Körmend, 2016. november 16.

Forró Szilvia irodavezető s.k. Sövegjártó Zoltán intézményvezető s.k